Il-ħidma lejn l- interoperabbilà ta' sistemi ta' informazzjoni qed titmexxa 'l quddiem bħala kwistjoni prijoritarja, wara l-konklużjonijiet tal-Kunsill dwar l-interoperabbiltà ta' Ġunju 2017 u l-konklużjonijiet tal-Kunsill Ewropew ta' Ġunju 2017. Il-Kummissjoni ppubblikat valutazzjoni tal-impatt tal-bidu f'Lulju 2017. Għadha għaddejja konsultazzjoni pubblika aktar wiesgħa sa nofs Ottubru 2017. Fuq dik il-bażi, il-Kummissjoni se tippreżenta proposta leġiżlattiva mill-aktar fis possibbli.

Il-ġlieda kontra r-radikalizzazzjoni tibqa' wkoll prijorità. Il-Kummissjoni qed tħaffef il-ħidma tagħha f'dan il-qasam, speċjalment permezz ta' Grupp ta' Esperti ta' Livell Għoli dwar ir-Radikalizzazzjoni. Dan il-grupp se jippreżenta s-sejbiet interim tiegħu qabel tmiem l-2017. Fir-rigward tal- prevenzjoni tar-radikalizzazzjoni online, l-uffiċjali għolja tal-Forum tal-UE dwar l-Internet se jagħtu rendikont tal-implimentazzjoni tal-Pjan ta' Azzjoni dwar ta' Lulju 2017 aktar tard f'Settembru 2017 sabiex jitħejja t-tielet Forum tal-UE dwar l-Internet f'Diċembru 2017. Il-Kummissjoni se taħdem ukoll mill-qrib mal-Forum Globali dwar l-Internet għall-Ġlieda Kontra t-Terroriżmu li tnieda dan l-aħħar biex jikkomplementa l-isforzi meħuda mill-Forum tal-UE dwar l-Internet.

Il-Kummissjoni, fil-ħidma tagħha sabiex tiżgura rispons Ewropew għall-finanzjament tat-terroriżmu, qed timplimenta azzjonijiet biex tistabbilixxi l-Pjan ta' Azzjoni tat-2 ta' Frar 2016 . Dan jinkludi miżuri ta' valutazzjoni biex jitjieb l-aċċess għar-reġistri ċentrali ta' kontijiet bankarji u biex jillimita l-pagamenti fi flus kontanti. Aspett ewlieni ieħor ta' din il-ħidma huwa l-valutazzjoni ta' sistema Ewropea possibbli biex jiġu ntraċċati tranżazzjonijiet relatati mat-terroriżmu, li tikkomplementa l-Programm dwar ir-Rintraċċar tal-Finanzjament tat-Terroriżmu UE-US eżistenti (Terrorist Finance Tracking Programme, TFTP) billi tintraċċa tranżazzjonijiet esklużi skont dan il-ftehim. Fit-tielet rapport ta' progress lejn Unjoni tas-Sigurtà effettiva u ġenwina ta' Diċembru 2016 , il-Kummissjoni spjegat l-analiżi inizjali tat-twaqqif ta' Sistema ta' Intraċċar ta' Finanzjament ta' Terroriżmu Ewropew, fejn ħabbret li se tkompli l-valutazzjoni tagħha. Il-valutazzjoni sovranzazzjonali tal-Kummissjoni tar-riskji tal-finanzjament tat-terroriżmu ppubblikat fis-27 ta' Ġunju 2017 ikkonfermat li t-terroristi u l-kriminali jipprovaw jużaw is-settur finanzjarju għall-attivitajiet tagħhom, pereżempju permezz ta' applikazzjoni frodulenti tal-kreditu tal-konsumatur u self b'valur baxx. L-Unitajiet tal-Intelligence Finanzjarja (FIUs) huma f'pożizzjoni ċentrali biex jindirizzaw sfidi relatati mal-ħasil tal-flus u l-finanzjament tat-terroriżmu. Huma responsabbli biex jirċievu u janalizzaw l-informazzjoni u biex ixerrdu r-riżultati tal-analiżi tagħhom lill-awtoritajiet kompetenti. Madankollu, kif enfasizzat fir-rapport ta' Diċembru 2016 , differenzi konsiderevoli fl-istatus, is-setgħat tal-aċċessar, il-qsim u l-użu ta' informazzjoni, l-organizzazzjoni u l-livell ta' awtonomija jista' jkollhom impatt negattiv fuq il-kapaċità tagħhom li jikkooperaw bejniethom u mal-awtoritajiet rilevanti oħra. Id-Dokument ta' Ħidma tal-Persunal tal-Kummissjoni ta' Ġunju 2017 dwar it-titjib tal-kooperazzjoni bjen l-unitajiet tal-intelligence finanzjarja jidentifika miżuri kemm regolatorji kif ukoll mhux regolatorji, li jistgħu jgħinu jindirizzaw id-diffikultajiet identifikati. Il-Kummissjoni se tkompli tivvaluta dawn il-miżuri, f'diskussjoni mal-esperti minn FIUs nazzjonali, esperti tal-eżekuzzjoni tal-liġi u awtoritajiet ġudizzjarji. Il-Kummissjoni se tirrapporta dwar is-sejbiet tagħha f'wieħed mir-rapporti ta' progress tal-Unjoni tas-Sigurtà li jmiss.

Jeħtieġ li l-ħidma tkompli tillimita l-aċċess għal sustanzi perikolużi li jistgħu jintużaw bħala splussivi minn netwerks terroristiċi. Splussivi magħmulin id-dar kienu l-aktar tip ta' splussivi użati fl-attakki riċenti, b'mod partikolari perossidu tal-aċetun triċikliku (TATP). Kif imħabbar fir-Rapport riċenti dwar l-applikazzjoni tar-Regolament dwar prekursuri tal-isplussivi, il-Kummissjoni qed teżamina miżuri addizzjonali u rinfurzati poissbbli biex jipprevjenu lit-terroristi milli jiksbu l-isplussivi.

Fit-tisħiħ tal-protezzjoni tal-miri faċli, il-grupp ta' politika ta' miri faċli tal-UE li ġie stabbilit ġdid se jiltaqa' għall-ewwel darba fit-18 u d-19 ta' Settembru 2017, bl-appoġġ ta' żewġ sottogruppi fejn il-prattikanti u l-operaturi jinkludu partijiet ikkonċernati privati. Fil-grupp tal-prattikanti, inħoloq netwerk għall-protezzjoni ta' miri faċli b'riskju għoli u l-ewwel laqgħa se sseħħ fi Spanja fl-24-26 ta' Ottubru 2017.

Kif imħabbar f'Jannar 2017 , il-Kummissjoni qed tiżviluppa gwida dwar kif jistgħu jiġu żviluppati liġijiet nazzjonali għaż-żamma tad-dejta f'konformità mad-deċiżjonijiet tal-Qorti tal-Ġustizzja tal-Unjoni Ewropea.





III. IMPLIMENTAZZJONI TA' FAJLS PRIJORITARJI OĦRAJN DWAR IS-SIGURTÀ

1. Inizjattivi leġiżlattivi

Bħalissa tinsab għadejja ħidma dwar proposti leġiżlattivi tal-Kummissjoni sabiex tissaħħaħ is-Sistema ta' Informazzjoni ta' Schengen (SIS). L-aħħar diskussjoni fil-livell tal-grupp ta' ħidma tal-Kunsill seħħet fis-26 ta' Lulju 2017, u l-Presidenza tal-Kunsill Estonjana fittxet li tilħaq mandat ta' negozjar sa Ottubru 2017. Fil-Parlament Ewropew, ir-relaturi ppreżentaw l-abbozz ta' rapport tagħhom f'Ġunju 2017 u l-Kumitat għal-Libertajiet Ċivili, il-Ġustizzja u l-Intern (LIBE) huwa mistenni jivvota dwar il-mandat ta' negozjar tiegħu fil-11/12 ta' Ottubru 2017. Il-Kummissjoni tistieden lill-koleġiżlaturi jilħqu ftehim dwar dawn il-proposti importanti qabel tmiem l-2017 bħala parti mill-aġenda ta' interoperabilità stabbilita fis-Seba' rapport ta' progress lejn Unjoni ta' Sigurtà effettiva u ġenwina.

2. Inizjattivi mhux leġiżlattivi

Fil-qasam tas-sigurtà tat-trasport, u biex tikkumplementa l-ħidma li saret mal-Istati Membri fil-livell tal-UE biex titjieb is-sigurtà tal-avjazzjoni ċivili, il-Kummissjoni nediet ħidma dwar il-valutazzjonijiet tar-riskju għal mezzi oħra ta' trasport biex tidentifika d-distakki u l-miżuri possibbli sabiex jiġu mitigati r-riskji identifikati. F'laqgħa li saret fil-15 ta' Ġunju 2017, is-servizzi tal-Kummissjoni ddiskutew mal-Istati Membri s-sitwazzjoni ta' theddid fir-rigward tat-trasport bil-ferrovija u mezzi biex tiġi msaħħa l-kooperazzjoni sabiex jgħinu jindirizzaw din it-theddida. Il-laqgħa li jmis se sseħħ f'Ottubru 2017.

Bħala parti mill-ġlieda kontra l-kriminalità ċibernetika, l-anniversarju ta' sena tal-inizjattiva No More Ransom fil-25 ta' Lulju 2017, immarka l-espansjoni ulterjuri tagħhom ma' sħab, strumenti u lingwi ġodda. Stabbilita fl-2016, No More Ransom hija inizjattiva pubblika-privata biex tiġġieled kontra r-ransomware u hija appoġġata minn Europol. Hija tgħin lil vittmi ta' ransomware billi tipprovdi aktar minn 50 strument ta' dekriptaġġ differenti fuq il-portal, li attwalment jinsab b'26 lingwa. Dan wassal għal aktar minn 28 000 dekriptaġġ b'suċċess mit-tnedija tagħha, filwaqt li l-kriminali ċibernetiċi ġew imċaħħda minn amont stmat ta' EUR 8 miljun f'riskatt. L-inizjattiva toffri mudell ta' kooperazzjoni bl-użu ta' sħubija pubblika-privata effettiva u konkreta biex tindirizza ċ-ċiberkriminalità. L-inizjattiva kibret għal aktar minn 100 sieħeb, inkluż seba' sħab assoċjati u 98 sieħeb li jappoġġaw (34 aġenzija tal-infurzar tal-liġi u 64 organizzazzjoni mis-settur privat u pubbliku).

Xhur ta' preparazzjoni internazzjonali u koordinazzjoni wasslu għat-tneħħija b'suċċess ta' tnejn mill-akbar swieq kriminali fid-Dark Web, AlphaBay u Hansa. Dan huwa mistenni jibda mijiet ta' investigazzjonijiet ġodda fl-Ewropa. Żewġ operazzjonijiet ewlenin tal-eżekuzzjoni tal-liġi, immexxija mill-Bureau Federali għall-Investigazzjoni tal-istati Uniti, l-Aġenzija tal-Infurzar għad-Drogi tal-Istati Uniti u l-Pulizija Nazzjonali Olandiża, bl-appoġġ ta' Europol, għalqu l-infrastruttura ta' ekonomika kriminali moħbija responsabbli min-negozjar ta' 350 000 komodità illeċita inkluż drogi, armi tan-nar u malware taċ-ċiberkriminalità. L-azzjoni koordinata għall-infurzar tal-liġi fl-UE u l-Istati Uniti hija kkunsidrata bħala waħda mill-operazzjonijiet ta' tneħħija l-aktar sofistikati li rajna fil-ġlieda kontra l-attivitajiet kriminali online.

3. Dimensjoni esterna

Fis-26 ta' Lulju 2017, il-Qorti tal-Ġustizzja tal-Unjoni Ewropea tat l-opinjoni tagħha dwar il-ftehim bejn l-UE u l-Kanada dwar it-trasferiment u l-ipproċessar ta' dejta tar-reġistru tal-ismijiet tal-passiġġieri (PNR) mat-Trattati. It-tweġiba li tat il-Qorti għat-talba tal-Parlament Ewropew hija li l-ftehim previst ma jistax jiġi konkluż fil-forma attwali tiegħu minħabba li diversi mid-dispożizzjonijiet tiegħu mhumiex kompatibbli mad-drittijiet fundamentali rikonoxxuti mill-UE, b'mod partikolari d-dritt għall-protezzjoni tad-dejta u r-rispett għall-ħajja privata. Filwaqt li l-Qorti osservat li t-trasferiment tad-dejta tal-PNR mill-UE għall-Kanada u l-interferenza involuta mad-drittijiet fundamentali huma ġustifikati biex tiġi żgurata s-sigurtà pubblika fil-kuntest tal-ġlieda kontra reati terroristiċi u reati transnazzjonali serji, il-Qorti kkunsidrat li diversi dispożizzjonijiet tal-ftehim previst ma humiex limitati biss għal dak li hu strettament meħtieġ u ma jistabbilixxux regoli ċari u suffiċjentement preċiżi.

Billi l-użu ta' dejta PNR huwa strument importanti għall-ġlieda kontra t-terroriżmu u reati transnazzjonali serji, il-Kummissjoni se tieħu l-passi meħtieġa biex tiżgura l-kontinwazzjoni ta' trasferimenti ta' dejta PNR b'rispett sħiħ tad-drittijiet fundamentali f'konformità mal-Opinjoni tal-Qorti. Il-Kummissjoni qed tlesti l-analiżi tagħha tal-Opinjoni tal-Qorti u daqt se tipprova tikseb mandat mill-Kunsill biex tniedi taħdidiet mal-Kanada biex tirrevedi l-ftehim eżistenti sabiex iġġibu konformi mar-rekwiżiti stabbiliti fl-Opinjoni tal-Qorti.

V. KONKLUŻJONI

Dan ir-rapport jagħti rendikont tal-progress li sar fil-bini ta' Unjoni tas-Sigurtà matul l-aħħar sena. Huwa juri kif il-prijoritajiet kollha relatati mas-sigurtà stabbiliti mid-diskors dwar l-Istat tal-Unjoni 2016 u l-Programm ta' Ħidma tal-Kummissjoni tal-2017 ġew implimentati. Din il-ħidma tipprovdi l-bażi għal azzjoni konċertata ulterjuri mal-Parlament Ewropew u l-Kunsill fis-sena li ġejja biex jiġu indirizzati t-theddidiet u l-isfidi attwali ta' sigurtà, f'konformità mal-prijoritajiet li se jiġu stabbiliti fid-diskors dwar l-Istat tal-Unjoni 2017.

Ir-rapport ta' progress tal-Unjoni tas-Sigurtà li jmiss se jiġi ppreżentat f'Ottubru 2017.